Elizabeth Scott

Elizabeth Leonard Scott (Fort Sill, Oklahoma, AEB,1917ko azaroaren 23a - Berkeley, Kalifornia, AEB, 1988ko abenduaren 20a) estatubatuar estatistikan eta astronomian espezializatutako matematikaria izan zen, Scott efektua aurkitzeagatik ezaguna.

Hil ondoren, Estatistika Sozietateetako Lehendakarien Batzordeak «Elizabeth L. Scott saria» sortu zuen bere ohoretan, estatistikaren arloan emakumeen karrera akademikoak sustatzen laguntzen duten pertsonen lana aitortzeko.

Biografia

Haurtzaroa eta ikasketak 
Scott Fort Sillen (Oklahoma, Estatu Batuak) jaio zen 1917an. 4 urte zituela, familia Berkeleyra (Kalifornia) joan zen bizitzera. Kaliforniako Unibertsitatean izan zen, Berkeleyn, eta matematika eta astronomia ikasi zituen. Garai hartan, emakumeek baino ezin zuten erabili astronomia; beraz, matematikan graduondoko ikasketak egitea erabaki zuen. 1949an doktoratu zen eta 1951n lanpostu iraunkorra lortu zuen Berkeleyko Matematika Departamentuan.

Ibilbide zientifikoa 
Bere ibilbidean zehar, astronomiari buruzko ikerketa zientifikoko 30 artikulu baino gehiago argitaratu zituen, eta beste hainbeste klimaren aldaketaren azterketari buruz, bi eremuetan estatistika-analisiaren erabilera gehituz eta zabalduz. 

1957an, joera bat hauteman zuen galaxia-kumuluen behaketan. Behatzaile batek oso urrutiko kumulu bat aurkitu ahal izateko, hark galaxia distiratsuagoak izan behar zituela konturatu zen, eta ohikoa baino kantitate handiagoan, eta joera hori zuzentzeko formula bat proposatu zuen, denboraren poderioz Scott efektua izenarekin ezagutu zena.

1958an, Jerzy Neymanekin batera, Newcomb Cleveland saria jaso zuen, «On Certain Stochastic Models of Population Dynamical Phenomena» artikuluarengatik. Zientzia Aurreratzeko Estatu Batuetako Elkarteak ematen du sari hori, munduko zientzia-gizarte handiena eta Science aldizkaria argitaratzen duena.

Elizabeth L. Scott saria 
Scott Estatistika Matematikoaren Institutuko kidea izan zen, eta aktiboki sustatu zituen emakume akademikoentzako aukera-berdintasuna eta ordainsari-berdintasuna. Hil ondoren, Estatistika Sozietateetako Lehendakarien Batzordeak «Elizabeth L. Scott saria» sortu zuen bere ohoretan, Scott-ek estatistikaren arloan emakumeen karrera akademikoak sustatzeko egindako ekarpenaren adibide diren pertsonen lana aitortzeko.

Sariak eta aintzatespenak 

 1958an Newcomb Cleveland saria jaso zuen Jerzy Neymanekin batera , «On Certain Stochastic Models of Population Dynamical Phenomena» artikuluarengatik.
 Estatistika Sozietateetako Lehendakarien Batzordeak «Elizabeth L. Scott saria» sortu zuen bere ohoretan.
 Matematika arloan bere izena duen Scott efektua, berak aurkitu baitzuen.

Erreferentziak

Kanpo  estekak 

Emakume matematikariak
Ameriketako Estatu Batuetako matematikariak
XX. mendeko emakumeak
XXI. mendeko emakumeak